Nuttige wenke oor geldbesparing | News24
Nuttige wenke oor geldbesparing
Drie Kouga Express-lesers staan elk die kans om die boek, Draai Jou Sente Om, deur Abrie Coetzee te wen. Foto: VERSKAF
ONTSPAN met 'n lekker koppie koffie en 'n boek met nuttige wenke oor geldbesparing.
Drie Kouga Express-lesers kan elk die boek, Draai Jou Sente Om, deur Abrie Coetzee wen. Om in aanmerking te kom, stuur jou beste besparingswenk na kougaexp@media24.com.
Die kompetisie sluit om 12:00 op 9 Mei. Wenners sal per epos gekontak word.
Draai Jou Sente Om is 'n positiewe boek. 'n Mens hoor dikwels oor die 'verarming van oumense'. Hierdie teks sê vir jonk én oud: Neem beheer. Jy kán.
Natuurlik sê almal: Hoe gouer, hoe beter. Hierdie boek sê dit ook vir die jongklomp, maar daar is ook talle, baie positiewe wenke vir diegene na aan aftrede, of reeds afgetredenes.
Dawie Roodt, bekende ekonoom, beskryf Coetzee se teks as: "'n Uitstekende riglyn vir finansiële bestuur."
Oud én jonk moet gedurig op hul aftrede en begrotings let: Het jy genoeg om in jou behoeftes te voorsien ná aftrede? Is jou maandelikse uitgawes meer as jou aftree-inkomste? Is jy onseker en weet nie wat jy kan doen om jou finansiële posisie te verbeter nie?
Hierdie boek bied allerlei praktiese wenke oor hoe om uit 'n finansiële verknorsing te kom. Die skrywer gebruik riglyne wat hy van verskeie finansiële raadgewers wêreldwyd versamel het. Die planne word in eenvoudige taal aangebied en is maklik verstaanbaar. Lesers hoef nie 'n finansiële kundige te wees om hulle uit te voer nie.
Dié boek is nie 'n vervanging vir 'n goeie finansiële leiding nie. Dit is wel 'n praktiese gids om 'n mens se alledaagse bestaan aan te pas en (weer) draaglik te maak. Die skrywer doen dit deur deurgaans positiewe voorstelle te maak en op praktiese maniere te verduidelik hoe om 'n begroting te laat klop.
Coetzee leef wat hy beskryf. Hy het aanvanklik kleiner nywerhede van bestuurs- en bedryfsekonomiese advies bedien, voordat hy sy eie besigheid begin het. Aangesien hy vir 35 jaar in eie diens was, moes hy sy af-trede deeglik beplan en voorsorg tref sodat hy en sy gade finansieel sal oorleef. Hulle het nou afgetree.
Draai Jou Sente Om is by toonaangewende handelaars en LAPA Uitgewers beskikbaar. Skakel LAPA by 012 401 0700 of besoek hul webblad www.lapa.co.za.